钦定古今图书集成/明伦汇编/人事典/第102卷 > 《节游赋》魏·曹植
## 钦定古今图书集成/明伦汇编/人事典/第102卷 > 《节游赋》魏·曹植

“览宫宇之显丽，实大人之攸居。建三台于前处，飘飞
陛以凌虚。连云阁以远径，营观榭于城隅。亢高轩以
回眺，缘云霓而结疏。仰西岳之松岑，临漳淦之清渠。
观靡靡而无终，何渺渺而难殊。亮灵后之所处，非吾
人之所庐。”于是仲春之月，百卉丛生。萋萋蔼蔼，翠叶
朱茎。竹林青葱，珍果含荣。凯风发而时鸟讙，微波动
而水虫鸣。感气运之和顺，乐时泽之有成。遂乃浮素
盖，御骅骝。命友生，携同俦。诵《风人》之所叹，遂驾言而
出游。步北园而驰骛，庶翱翔以解忧。望洪池之滉瀁，
遂降集乎轻舟。浮沉蚁于金罍，行觞爵于好仇。丝竹
发而响厉，悲风激于中流。且容与以尽观，聊永日而
忘愁。嗟羲和之奋迅，怨曜灵之无光。念人生之不永，
若春日之微霜。谅遗名之可纪，信天命之无常。逾志
荡以淫游，非经国之大纲。罢曲宴而旋服，遂言归乎
旧房。